นายกรัฐมนตรี เน้นย้ำให้ทุกภาคส่วนปฏิบัติตามมาตรการป้องกันการแพร่ระบาดอย่างเคร่งครัด เพื่อลดการแพร่ระบาดอีกครั้งหลังมีมาตรการผ่อนปรน ระยะที่ 2
นายกรัฐมนตรี เน้นย้ำให้ทุกภาคส่วนปฏิบัติตามมาตรการป้องกันการแพร่ระบาดอย่างเคร่งครัด เพื่อลดการแพร่ระบาดอีกครั้งหลังมีมาตรการผ่อนปรน ระยะที่ 2นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า จากกรณีที่ คณะกรรมการ ศบค. ได้มีมาตรการผ่อนปรน ระยะที่ 2 โดยขยับเวลาเคอร์ฟิวเป็น 23.00 น. ถึง 04.00 น. และได้ผ่อนปรนสำหรับกีฬาบางชนิด และร้านอาหารในห้างสรรพสินค้า สำหรับห้างสรรพสินค้าซึ่งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เน้นย้ำให้ทุกภาคส่วนปฏิบัติตามมาตรการป้องกันการแพร่ระบาดตามมาตรฐานสาธารณสุขพื้นฐาน เช่น การตรวจวัดอุณหภูมิร่างกายก่อนเข้าห้างสรรพสินค้า ต้องสวมหน้ากากอนามัยหรือหน้ากากทางเลือก ล้างมือด้วยสบู่หรือแอลกอฮอล์ เว้นระยะห่างทางสังคม (Social Distancing) รวมถึงมาตรการโหลดแอปพลิเคชัน ไทยชนะ เพื่อให้ประชาชสามารถทราบจำนวนผู้ที่อยู่ในห้างสรรพสินค้า ซึ่งจะช่วยลดความแออัดภายในห้าง อย่างไรก็ตามภายหลังการผ่อนปรน ระยะที่ 2 จะมีการประเมินสถานการณ์การแพร่ระบาดและผลกระทบจากหน่วยงานที่เกี่ยวข้องอีกครั้ง เพื่อประกอบการเสนอมาตรการผ่อนปรนในระยะต่อไป นอกจากนี้ รัฐมนตรีประจำสำนักนายกรัฐมนตรี ยังกล่าวถึง การลงพื้นที่ เพื่อถวายหน้ากากอนามัย เจลและแอลกอฮอร์ล้างมือ ตามพระบัญชาของ เจ้าพระคุณ สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ที่ทรงห่วงใยสุขภาพอนามัยของพระภิกษุ สามเณร ตลอดจนประชาชนทั่วไป จากสถานการณ์การแพร่ระบาดของเชื้อไวรัสโควิด-19 ว่า ปัจจุบันตนได้ลงพื้นที่ไปหลายจังหวัด ซึ่งจากการสอบถามพระภิษุสงฆ์ทราบว่ามีจำนวนหลายวัดที่ได้รับผลกระบจากสถานการณ์โรคโควิด -19 เนื่องจากในระยะนี้ทางวัดงดกิจกรรมทางพระพุทธศาสนาและมีประชาชนเข้ามาทำบุญลดน้อยลงจึงขาดปัจจัยในการบำรุงค่าน้ำ ค่าไฟ ซึ่งขณะนี้สำนักงานพระพุทธศาสนาแห่งชาติเร่งสำรวจข้อมูลเพื่อนำเสนอคณะรัฐมนตรีในการเยียวยาต่อไป